ব্যাঙ্ক জালিয়াতির ঘটনায় জড়িত সন্দেহে দিল্লি থেকে দুই রোমানিয়ানকে আটক করেছে কলকাতা পুলিশ। শুক্রবার দুপুরে দুমিত্রু ভিলিন এবং ওপ্রিয়া ওভিদিউ সিমিয়ন নামে ওই দু’জনকে সন্দেহজনকভাবে একটি এটিএম কাউন্টারের কাছে ঘোরাঘুরি করতে দেখে পুলিশের সন্দেহ হয়। তখনই আটক করা হয় তাদের। ধৃতদের কাছ থেকে পুলিশ ১৮টি ‘ব্ল্যাঙ্ক’ এটিএম কার্ড এবং রোমানিয়ার পাসপোর্ট আটক করেছে। পুলিশের দাবি, আটক দু’জন কলকাতার ব্যাঙ্ক জালিয়াতির সঙ্গে যুক্ত। 
গত সোমবার জালিয়াতির বিষয়ে পুলিশে এবং ব্যাঙ্কে অভিযোগ দায়ের হয়। তদন্তে নেমে পুলিশ জানতে পারে, যে ৭৮ জন প্রতারণার শিকার হয়েছেন তাদের অ্যাকাউন্ট থেকে এটিএম কার্ডের মাধ্যমে দিল্লিতে রাষ্ট্রায়ত্ত ব্যাঙ্কের একটি এটিএম থেকে টাকা তুলেছিল প্রতারকেরা। তাই মঙ্গলবারই দিল্লিতে কলকাতা পুলিশের একটি টিম 
তদন্তে যায়। 
সংশ্লিষ্ট ব্যাঙ্ক কর্তৃপক্ষের কাছ থেকে এটিএমগুলির সিসিটিভি ক্যামেরার ফুটেজ নিয়ে তদন্তকারীরা পরীক্ষা করেন। তাতে দেখা গিয়েছিল, জালিয়াতদের দলের তিন সদস্য বিভিন্ন সময়ে দিল্লিতে ওই টাকা তুলেছিল। 
কলকাতায় ‘স্কিমিং’ মেশিন বসানোর জন্য একজন দুষ্কৃতী মুখে রুমাল বেঁধে, চোখে সানগ্লাস লাগিয়ে কানাড়া ব্যাঙ্কের গোলপার্ক, পিএনবি’র মল্লিকবাজার এবং এলগিন রোডের একটি বেসরকারি ব্যাঙ্কের এটিএমে ঢুকেছিল। জুলাই মাসের শেষদিকে জালিয়াতেরা সাউথ ওয়েস্ট দিল্লির অগ্রবাল সুইটস এর কাছে একটি রাষ্ট্রায়ত্ত ব্যাঙ্কের এটিএমে বারে বারে টাকা তুলেছিল। তাই পুলিশ টিম সেখানেই ফাঁদ পাতে। এদিন দুপুরে সেখানে ওই দু’জন এলে তাদেরকে পাকড়াও করে গোয়েন্দা পুলিশ। তদন্তকারীরা জানিয়েছেন, সিসিটিভি ক্যামেরার ফুটেজের সঙ্গে ওই দু’জনের মিল রয়েছে।
পুলিশ জানিয়েছে, জালিয়াতেরা গত মার্চ মাসের শেষদিকে কলকাতায় এসে কসবায় ফ্ল্যাট ভাড়া নিয়ে থাকতে শুরু করে। এপ্রিল মাসের শেষ পর্যন্ত তারা কলকাতায় ছিল। কানাড়া ব্যাঙ্কের সিসিটিভি ক্যামেরার ফুটেজ-এ দেখা গিয়েছে, ২ এপ্রিল থেকে এটিএমে ‘স্কিমিং’ মেশিন লাগিয়ে যেত এক দুষ্কৃতী।